

**SVEUČILIŠTE SJEVER**

080 Ministarstvo znanosti i obrazovanja

3705 Visoko obrazovanje

08006 Sveučilišta i veleučilišta u Republici Hrvatskoj

**48267 Sveučilište Sjever**

**OBRAZLOŽENJE *OPĆEG DIJELA* POLUGODIŠNJEG IZVJEŠTAJA O IZVRŠENJU FINANCIJSKOG PLANA SVEUČILIŠTA SJEVER ZA 2025. GODINU**

**(RAZDOBLJE 01.01. – 30.06.2025.)**

**UVOD – SAŽETAK DJELOKRUGA RADA SVEUČILIŠTA SJEVER**

Sveučilište Sjever, sa sjedištem na adresi Trg dr. Žarka Dolinara 1, Koprivnica, je integrirano, regionalno sveučilište, čiji je osnivač Republika Hrvatska i koje obavlja djelatnost visokog obrazovanja, znanstvenu odnosno umjetničku djelatnost i stručnu djelatnost u najmanje dva znanstvena područja ili u znanstvenom i umjetničkom području te u najmanje tri polja (uz mogućnost obavljanja i drugih djelatnosti u skladu sa zakonom i Statutom Sveučilišta).

Visokoobrazovna djelatnost Sveučilišta organizirana je u dva sveučilišna centra u gradovima Koprivnici i Varaždinu (Sveučilišni centar Koprivnica i Sveučilišni centar Varaždin) te na izdvojenoj lokaciji Đurđevac.

Na Sveučilištu Sjever trenutno studira više od četiri tisuće studenata, a u oba sveučilišna centra trenutno su zaposlena 322 djelatnika (podatak od lipnja 2025. godine).

Sveučilište Sjever je temeljem Odluke o ustrojstvu ustanove Sveučilišta Sjever[[1]](#footnote-1) definiralo Odjele kao sastavnice Sveučilišta koje sudjeluju u izvedbi sveučilišnih i stručnih studijskih programa te razvijaju znanstvenu, odnosno umjetničku djelatnost te stručnu djelatnost. U svom sastavu ima 12 (dvanaest) sveučilišnih odjela i 5 (pet) stručnih odjela. Unutar ustrojenih odjela, osnovani su i odsjeci, ukupno njih 9 (devet).

*Sveučilišna škola doktorskih studija* je znanstvena sastavnica Sveučilišta za obavljanje znanstveno-stručnog rada u jednom ili više znanstvenih područja ili interdisciplinarnom području znanosti sa svrhom izvođenja doktorskih studijskih programa Sveučilišta. Sveučilišna škola doktorskih studija ima tri ustrojstvena odsjeka (Odsjek za medije i komunikaciju, Odsjek za međunarodne ekonomske odnose i menadžment te Odsjek za obrazovne i komunikacijske znanosti. Ostale ustrojstvene jedinice Sveučilišta Sjever suVCentar za razvoj znanja i transfer tehnologija, Centar za digitalno nakladništvo, Centar za izdavačke i medijske studije i Centar za razvoj digitalnih kompetencija i tehnologija e-učenja.

Svi projekti i programi koji se provode na Sveučilištu Sjever provode se unutar razdjela *080 Ministarstvo znanosti i obrazovanja*, glave razdjela *08006 Sveučilišta i veleučilišta u Republici Hrvatskoj*, *RKP 48267 Sveučilište Sjever* kao proračunskog korisnika.

1. **OPĆI DIO**
2. **SAŽETAK RAČUNA PRIHODA I RASHODA I RAČUNA FINANCIRANJA**

Financijski plan Sveučilišta Sjever za 2025. godinu izvršavao se po *modificiranom novčanom načelu*, odnosno prihodi i primici iskazani su u 2025. godini kako su naplaćeni, a rashodi i izdaci koji su plaćeni u 2025. godini.

*Sažetak računa prihoda i rashoda* sadrži i ostvarenje, odnosno izvršenje Polugodišnjeg financijskog plana Sveučilišta Sjever za 2024. godinu. U periodu od 01.01. – 30.06.2024. godine ostvareni su ukupni prihodi u iznosu 6.271.618,53 EUR, u odnosu na ostvarene rashode istog razdoblja u iznosu 6.615.699,59 EUR. Račun prihoda i rashoda za polugodišnje razdoblje 2024. godine prikazuje tekući manjak u iznosu 344.081,06 EUR, koji se pokrivao kroz drugu polovicu fiskalne godine i iz prenesenog viška iz prethodnih razdoblja.

Prema Polugodišnjem izvještaju o izvršenju financijskog plana za 2025. godinu, ukupno naplaćeni prihodi iznosili su 6.744.246,00 EUR, što je ostvarenje od 38,79% u odnosu na 2. Izmjene i dopune financijskog plana Sveučilišta Sjever za 2025. godinu (u 2025. godini Sveučilište je usvojilo dvije izmjene i dopune financijskog plana u mjesecu ožujku i travnju 2025.godine radi usklade financijskog plana sa prenesenim viškom iz 2024. godine, unosa rashoda financiranih iz namjenskih sredstava Sveučilišta te unosa novih odobrenih EU projekata). Ostvareni rashodi u spomenutom razdoblju 2025. godine iznosili su ukupno 7.327.438,84 EUR što je ostvarenje od 36,07%. Iz navedenog proizlazi da je u prvoj polovici 2025. godine po *modificiranom novčanom načelu* ostvaren tekući manjak prihoda u iznosu 583.192,84 EUR.

Iz *Sažetka računa financiranja* vidljivo je da Sveučilište ne ostvaruje u 2024. i 2025. godini primitke od financijske imovine i zaduživanja, kao ni izdatke za financijsku imovinu i otplate zajmova. Aktivnosti Sveučilišta Sjever financiraju se samo iz ostvarenog rezultata tekuće proračunske godina i prenesenog viška sredstava iz prethodnih razdoblja, stoga nije bilo potrebe za zaduživanjem Sveučiliša.

**A.1 Prihodi prema ekonomskoj klasifikaciji**

U prvoj polovici 2025. godine, ukupno ostvarenje naplaćenih prihoda iznosilo je 6.744.246,00 EUR, što je u odnosu na 2. Izmjene i dopune Financijskog plana Sveučilišta za 2025. godinu ostvarenje od 38,79%. Najviši postotak ostvarenja prihoda u odnosu na planirane prihode u 2025. godini ima skupina *67 Prihodi iz proračuna* (42,84%) koji su ostvareni od prijenosa sredstava za isplatu plaća i materijalnih prava iz Centralnog obračuna plaća, refundacije sredstava Ministarstva znanosti, obrazovanja i mladih za troškove izrade projektne dokumentacije izgradnje studentskog doma u Koprivnici (46.860,81 EUR) i uplaćenu 2. ratu programskog financiranja za ak. god. 2024./2025. u iznosu 1.078.044,21 EUR. U spomenutom razdoblju Sveučilište nije ostvarilo prihode od prodaje nefinancijske imovine.

**A.1 Rashodi prema ekonomskoj klasifikaciji**

U prvoj polovici 2025. godine ukupno ostvarenje rashoda iznosilo je 7.327.438,84 EUR, što je u odnosu na 2. Izmjene i dopune Financijskog plana Sveučilišta za 2025. godinu ostvarenje od 36,07%. Najviši postotak ostvarenja rashoda poslovanja (razred 3) u odnosu na 2. Izmjene i dopune plana ima skupina *31 Rashodi za zaposlene* (50,48%), koja obuhvaća bruto plaće zaposlenika Sveučilišta, doprinose i zakonska davanja te materijalna prava zaposlenika. U skupini *32 Materijalni rashodi* ostvarenje iznosi 47,99%, a unutar spomenute skupine najveći postotak otpada na *Rashode za usluge* (57,11% od ukupnih materijalnih rashoda). Rashodi za nabavu nefinancijske imovine sudjeluju u 1,90% ukupnog plana rashoda za nabavu nefinancijske imovine. S obzirom da Sveučilište nije realiziralo sve kapitalne i investicijske projekte iz izvornog Financijskog plana Sveučilišta za 2024. godinu i Plana nabave (posebice uređenje i opremanje nekretnina), neki od nerealizirani projekata preneseni su u 2025. godinu Odlukom o prijenosu viška sredstava iz prethodnih razdoblja i rasporedom rezultata za 2024. godinu.

**A.2 Prihodi i rashodi prema izvorima financiranja**

Na prihodovnoj i rashodovnoj strani, Sveučilište evidentira prihode i rashode u 8 (osam) izvora financiranja prema objavljenim veznim tablicama Ministarstva financija (*11-Opći prihodi i primici, 31-Vlastiti prihodi, 43-Ostali prihodi za posebne namjene, 51-Pomoći EU, 52-Ostale pomoći, 58-Instrumenti EU nove generacije, 61-Donacije i 71-Prihodi od nefinancijske imovine i nadoknade šteta s osnove osiguranja*).

U ukupnim prihodima (6.744.246,00 EUR) izvor 11 ima izvršenje 42,92%, izvor 31 izvršenje 15,95%, izvor 43 izvršenje 34,01%, izvor 51 izvršenje 15,62%, izvor 52 izvršenje 29,28%, izvor 58 izvršenje 133,79%, izvor 61 izvršenje 9,57% te izvor 71 izvršenje 0,00%.

U ukupnim rashodima (7.327.438,84 EUR) izvor 11 ima izvršenje 41,09%, izvor 31 izvršenje 46,63%, izvor 43 izvršenje 27,81%, izvor 51 izvršenje 21,07%, izvor 52 izvršenje 38,87%, izvor 58 izvršenje 14,25%, izvor 61 izvršenje 13,17% te izvor 71 izvršenje 0,00%.

**A.3 Rashodi prema funkcijskoj klasifikaciji**

Ukupni rashodi u iznosu 7.327.438,84 EUR svrstani su u kategoriju 09 Obrazovanje / 094 Visoka naobrazba.

**B.1 Izvještaj računa financiranja prema ekonomskoj klasifikaciji**

Sveučilište Sjever u prvoj polovici proračunske 2025. godine nije koristilo niti odobravalo instrumente zaduživanja na domaćem i stranom tržištu novca i kapitala.

**B.2 Izvještaj računa financiranja prema izvorima financiranja**

Sveučilište Sjever u prvoj polovici proračunske 2025. godini nije koristilo niti odobravalo instrumente zaduživanja na domaćem i stranom tržištu novca i kapitala.

1. *Odluka o ustrojstvu ustanove Sveučilišta Sjever, KLASA: 602-04/23-02/4, UR.BROJ: 2137-0336-09-22-36 od 12.04.2023.* [↑](#footnote-ref-1)